เงินฝากซีไอเอ็มบีร้อนสองวัน4.1พันล้าน
ลูกค้ากว่า 1,600 ราย แห่จองโปรโมชันฝาก 6 เดือนดอกเบี้ย 4%
19 ส.ค. 2554

ลูกค้ากว่า 1,600 ราย แห่จองโปรโมชันฝาก 6 เดือนดอกเบี้ย 4%
รายงานข่าวจากธนาคารซีไอเอ็มบี ไทย เปิดเผยว่า มีลูกค้าจองสิทธิเปิดบัญชีเงินฝากประจำ 6 เดือน ดอกเบี้ยพิเศษ 4% ในงานมันนี่ เอ็กซ์โป ช่วง 2 วันแรก (12-13 พ.ค.) จำนวน 1,606 ราย คิดเป็นวงเงินฝากรวม 4,140 ล้านบาท
ทั้งนี้ โปรแกรมเงินฝาก 6 เดือน ดอกเบี้ย 4% จำกัดจำนวน 1,000 รายต่อวัน เปิดบัญชีขั้นต่ำ 1 หมื่นบาท สูงสุดได้ถึง 5 ล้านบาท 
ขณะที่ยอดธุรกรรมรวมของธนาคารช่วง 2 วันแรก มี 5,775 ล้านบาท นอกจากเงินฝากแล้ว ยังมีสินเชื่อบ้าน 339 ราย วงเงิน 998 ล้านบาท สินเชื่อบุคคลและสินเชื่อเงินสด 308 ราย วงเงิน 26 ล้านบาท สินเชื่อเอสเอ็มอี 20 ราย วงเงิน 601 ล้านบาท
ด้านนายเวทย์ นุชเจริญ รองกรรมการผู้จัดการใหญ่ สายงานธุรกิจขนาดกลาง ธนาคารกรุงไทย กล่าวว่า ปีนี้ธนาคารจะเน้นลูกค้าเอสเอ็มอีรายเล็กที่ใช้วงเงินสินเชื่อ 2050 ล้านบาท โดยจะเพิ่มสัดส่วนเป็น 60% จากปัจจุบันสัดส่วนอยู่ที่ 50% เพราะได้ผลตอบแทนจากดอกเบี้ยดีกว่าลูกค้าขนาดใหญ่ประมาณ 0.5% ขณะที่เอสเอ็มอีรายใหญ่วงเงินสินเชื่อ 100-500 ล้านบาทนั้น จะพยายามไม่ขยายสินเชื่อมาก
ปีนี้ธนาคารตั้งเป้าปล่อยสินเชื่อแฟ็กเตอริง 1 หมื่นล้านบาท โดยให้ความสำคัญกับอุตสาหกรรมอาหารและแปรรูปผลิตผลเกษตร พลังงาน ชิ้นส่วนยานยนต์ อุปกรณ์อิเล็กทรอนิกส์ ซึ่งธนาคารจะรับซื้อลูกหนี้การค้า และจ่ายเงินล่วงหน้า ในอัตราสูงสุด 90% เพื่อเพิ่มสภาพคล่องสำหรับใช้หมุนเวียนในกิจการ ทำให้ผู้ประกอบการคล่องตัวในการดำเนินธุรกิจ โดยเฉพาะผู้ประกอบการเอสเอ็มอีที่มีข้อจำกัดในด้านหลักประกัน แต่มีลูกหนี้การค้าทีดีสามารถเข้าถึงสินเชื่อของธนาคารได้สะดวกและง่ายขึ้น
นายเวทย์ กล่าวว่า ขณะนี้ต้นทุนผู้ประกอบการเพิ่มขึ้นจากราคาสินค้าที่เพิ่มขึ้นหลายรายการ แฟ็กเตอริงที่เกี่ยวกับการรับซื้อลูกหนี้การค้าจึงเป็นธุรกิจดาวเด่นของธนาคาร และมีการคาดการณ์ว่าจะได้สินเชื่อประเภทนี้มากขึ้นในปีนี้
ปัจจุบัน ธนาคารได้เปิดศูนย์แฟ็กเตอริงแห่งแรกที่อาคารปทุมวัน นอกเหนือจากจุดบริการที่สำนักงานธุรกิจทั่วประเทศ 63 แห่ง และสาขากว่า 970 แห่ง โดยในอนาคตธนาคารมีแผนขยายศูนย์ธุรกิจไปยังภูมิภาคต่างๆ
ล่าสุด ธนาคารได้สนับสนุนสินเชื่อแฟ็กเตอริงให้กับบริษัท เจียงซู เฟิร์สท คอนสทรัคชั่น (ไทยแลนด์) ซึ่งเป็นบริษัทรับเหมาก่อสร้างรายใหญ่ของประเทศจีนและเป็นอันดับหนึ่งในมณฑลเจียงซู ในวงเงิน 100 ล้านบาท เพื่อก่อสร้างคอนโดมิเนียม โครงการ The Circle ซึ่งมีบริษัท เฟรเกรนท์ พร็อพเพอร์ตี้ เป็นเจ้าของโครงการและเป็นลูกค้าของธนาคาร